《答曹子方少年弄篇翰一首》
宋代·韦骧

虚堂隐几坐，忽忽若假寐。飒然清风来，顿尔爽昏思。

新诗执在手，展读过三四。初言少年弄篇翰，喜道白发聊自戏。

次惊老境今且迫，岂甘物役汩其志。轻视富贵如浮云，极论穷通钧一意。

高谈念平时，健句存远记。请老愧袭常，先期乃吾事。

君年才知命，耳顺予阙二。自此七星霜，投绂去朝市。

是时取高篇，却托冥鸿寄。公方处要途，利达沛材智。

见诗当不嗔，犹认旧书字。其来不待索，应亦念衰瘁。

君年方如我今日，那肯抽簪饵芝术。庶几得以警幽情，莫忘采真挥劲笔。

作者简介：公元一〇三三年至一一一〇五年，字子骏，钱塘人。生于宋仁宗明道二年，卒于徽宗崇宁四年，年七十三岁。工诗文。皇祐五年（公元一0五三年）进士，除知袁州萍乡系。历福建转连判官，主客郎中。出为变路提刑。建中靖国初，（公元一一〇一年）除知明州丐宫祠，以左朝议大夫提举洞霄宫，卒。骧著有文集十八卷，赋二十卷，均《宋史艺文志》并传于世。